Source: https://www.egyszulos-magazin.hu/tartasdij
Timestamp: 2020-05-31 03:17:23
Document Index: 34235889

Matched Legal Cases: ['bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ']

Egyszülős Magazin | Tartásdíj
30 kérdés és válasz a tartásdíjról
Kedves Egyszülő!
Ezen az oldalon a tartásdíjjal kapcsolatos legfontosabb jogi kifejezéseket és jogszabályokat találod kérdezz-felelek formában összegyűjtve. Dr. Makó Klaudia ügyvéd állította össze ezt a nagyon hasznos listát, melyben reméljük, a legfontosabb kérdéseidre választ kapsz.
Kattints arra a témakörre, amire kíváncsi vagy és máris látod a kérdéseket és a válaszokat. Amennyiben maradt olyan kérdésed a tartásdíjjal kapcsolatban, amire nem kaptál választ, kérdezd meg szakértőnktől!
Ha szeretnél további hasznos információkat kapni egyszülős témában, iratkozz fel hírlevelünkre!
​TARTÁSDÍJ TÉMAKÖRÖK
Gyermektartásdíj fogalma
Összegének módosítása
Gyermektartásdíj behajthatósága
Gyermektartásdíj külföldről
​Gyermektartásdíj élettársi kapcsolat megszűnése után
Ha maradt még kérdésed, kérdezz Dr. Makó Klaudia ügyvédtől.
Szeretnél kapni egyszülős híreket?
Mit jelent a tartás?
A tartási kötelezettség azt jelenti (itt), hogy a kiskorú gyermek tartására mindkét szülő egyforma mértékben köteles. A tartás a gyermek szükségleteinek megfelelő anyagi és nem anyagi javak (pl. idő, felügyelet) biztosítását jelenti.
A gyermekkel együtt élő szülő a gyermeket természetben köteles tartani, a különélő pedig pénzben – elsősorban.
Mit jelent az, hogy természetbeni tartás?
A természetbeni tartásra a gyermekkel együtt élő szülő köteles. Azt jelenti, hogy ő nem pénzt ad oda a gyermekének, hanem a gyermek szükségleteit maga biztosítja. Azaz pl. lakást bérel (hitelt törleszt), ételt, ruhát vesz a gyermeknek, befizeti az iskolai költségeket, stb.
A bírói gyakorlat a természetbeni tartáshoz sorolja a gyermek felügyeletét is.
A volt párom szerintem nem arra költi a tartásdíjat, amire kellene. Műkörmöket, frizurát csináltat, drága ruhákba jár, a gyerek szerintem nem kap meg mindent, amit kellene. Mit tudok tenni, hogy tudom elszámoltatni?
A tartásdíj fizetésre kötelezett szülő nem jogosult elszámoltatni a másik szülőt, úgymond nincs köze hozzá, hogy mire költi a másik szülő a tartásdíjat. Amennyiben úgy véli, hogy a gyermek hiányt szenved, vagy veszélyeztetett, úgy az ennek megfelelő jogi eljárást tudja elindítani (feljelentés, gyermek elhelyezés megváltoztatása iránti per).
Mivel kell igazolnom, hogy mennyibe kerül a gyermekem eltartása?
A törvény szerint a kiskorú gyermeknek a tartásra való rászorultságát vélelmezni kell, ez azt jelenti, hogy a bíróság nem kér semmilyen igazolást (pl. lakásbérleti szerződés, közmű számla, bankszámlakivonat, stb.) a tartásdíj perekben a gyermekkel kapcsolatos költségek igazolásához. Általában elegendő egy kimutatást csatolni a havi kiadásokról.
Kinek a jövedelmét nézi a bíróság a tartásdíj megállapítása során?
Mindkét szülő jövedelmi-vagyoni helyzetét megvizsgálja, sőt, ha a szülőnek új élettársi, vagy házastársi kapcsolata van, akkor az élettárs/házastárs jövedelem igazolását is bekérheti.
A jövedelem hány százalékát ítéli meg a bíróság tartásdíjként?
2013 óta új törvény van, ami kimondja, hogy nem százalékban, hanem konkrét összegben kell meghatározni a tartásdíjat.
Ettől függetlenül a bírói gyakorlat is a jövedelem százalékát veszi alapul és általában a jövedelem 15-25%-ában határozza meg a tartásdíjat.
A volt párom azt mondta a bíróságon, hogy nem dolgozik, aktív korúak ellátásában/segélyben részesül. Igaz, hogy ilyenkor nem kell tartásdíjat fizetnie?
Nem igaz, a bírói gyakorlat már az ilyen helyzetekre is kimunkált bizonyos alapelveket. Ha a kötelezett nem dolgozik, de életkora és egészségi állapota alapján egyébként lenne rá reális lehetősége, úgy köteles tartásdíjat fizetni, hiszen elvárható tőle, hogy a gyermeke eltartásához hozzájáruljon.
A volt párom minimálbérre van bejelentve a saját cégében, de jól tudom, hogy nem ennyit keres. Ilyenkor tényleg csak a minimálbér után vonnak le tőle tartásdíjat?
Nem, bizonyítani lehet, hogy mennyi a tényleges jövedelme a tartásra kötelezettnek. Amennyiben nem lehet bizonyítani, arra is van már példa, hogy a bíróság becsléssel állapítja meg a kötelezett jövedelmét. Azaz a kötelezett tényleges életszínvonalát vizsgálja meg, nem pedig a „papírokat”.
Egyébként a bíróság nem adóhatóság, tehát – általában – nem jár egyéb következménnyel a nem túl őszinte adóbevallások benyújtása.
Mit csináljak, ha már van bírósági „papír”, de nem akar fizetni?
Végrehajtást lehet indítani, illetve – hat hónapnyi elmaradás esetén – rendőrségi feljelentést is lehet tenni.
Gyermektartásdíj összegének módosítása
Még óvodás/bölcsis volt a gyerek, amikor a tartásdíjat megítélték, de azóta iskolás lett, minden jóval többe kerül. Ilyenkor kérhetem a tartásdíj felemelését?
Igen, a gyermek szükségleteire hivatkozással kérhető a tartásdíj összegének felemelése a bíróságtól.
A tartásdíjas ítélet óta a volt páromnak lényegesen jobb munkahelye lett és sokkal többet keres. Erre hivatkozással kérhetem a tartásdíj felemelését?
Nem. A tartásdíjnak nem a másik fél lehúzása a célja, vagy a vagyonfelhalmozás, hanem a gyermek tényleges szükségleteinek a fedezete. Amennyiben a gyermek tényleges szükségleteiben történik változás, úgy kérhető a tartásdíj emelése, de pusztán azon okból, hogy a kötelezett már jobban keres, nem. Természetesen ez alól kivétel az a helyzet, ha a tartásdíj összege épp azért lett alacsony, mert a kötelezettnek nem volt jövedelme, vagy minimális összegű és ezt vette alapul annak idején a bíróság.
A volt párommal szóban egyeztünk meg a tartásdíjról, egy ideig fizette is, de pár hónapja nem. Mit tudok tenni, hogyan tudom behajtani?
Behajtani egyelőre sajnos nem tudod, előbb bírósági pert kell indítanod a tartásdíj kötelezettség megállapításához. A szóbeli megegyezést ugyanis nem lehet végrehajtani.
A volt párommal hivatásos mediátor előtt állapodtunk meg a tartásdíjban, erről papírt is kaptunk. Ha nem fizet, hogyan tudom behajtani?
Sajnos sehogyan. A mediátori megállapodás is csak akkor végrehajtható, ha a bíróság jóváhagyja, ezért először bírósági pert, vagy (amennyiben a bíróság előtt is hajlandó veled megállapodni a volt párod) bíróság előtti egyeztető eljárást (hivatalos neve: egyezségi kísérletre idézés) tudsz indítani.
A volt párommal ügyvéd előtt állapodtunk meg a tartásdíjban, erről papírt is kaptunk. Ha nem fizet, hogyan tudom behajtani?
Sajnos sehogyan. Az ügyvéd által ellenjegyzett megállapodás is csak akkor végrehajtható, ha a bíróság jóváhagyja, ezért először bírósági pert, vagy (amennyiben a bíróság előtt is hajlandó veled megállapodni a volt párod) bíróság előtti egyeztető eljárást (hivatalos neve: egyezségi kísérletre idézés) tudsz indítani.
A volt párommal közjegyző előtt állapodtunk meg a tartásdíjban, erről papírt is kaptunk. Ha nem fizet, hogyan tudom behajtani?
A tartásdíj letiltása, végrehajtása iránt végrehajtási lapot tudsz benyújtani az illetékes bírósághoz, a közjegyzői okirat erre feljogosít. Arra sajnos azonban a közjegyzői okirat sem jogosít fel, hogy rendőrségi feljelentést tegyél a fizetés elmulasztása miatt, erre továbbra is csak a bíróság ítélete, vagy végzése ad jogi alapot.
Mikor tudok feljelentést tenni, ha nem fizet tartásdíjat a volt párom?
Amennyiben a tartásdíjról bírósági papírod van (ítélet, vagy egyezséget jóváhagyó végzés) és a kötelezett legalább hat hónapnyi elmaradásban van a tartásdíjjal, akkor tehetsz feljelentést.
Fontos tudnod, hogy a hat hónapnak már nem kell egybefüggő hat hónapnak lennie, elég, ha összesen megvan a hat hónap elmaradás.
Mit jelent a tartásdíj megelőlegezése?
Azt jelenti, hogy amennyiben a tartásdíj fizetésére kötelezett nem tudja kifizetni a gyermektartásdíjat, az állam kifizeti (megelőlegezi) helyette.
Hol tudom intézni a tartásdíj állam általi megelőlegezését? Milyen papír kell hozzá?
A hozzád illetékes gyámhivatalnál tudod kérelmezni, a megfelelő nyomtatvány kitöltésével. Kell hozzá a tartásdíjról szóló bírósági papír (ítélet, vagy egyezséget jóváhagyó végzés) és egy, a végrehajtó által kiállított irat, ami igazolja, hogy a végrehajtás eredménytelen volt.
Az állam is kifizeti a teljes megítélt tartásdíjat, amikor megelőlegezi?
Sajnos nem. A megelőlegezett tartásdíj összege a mindenkori nyugdíjminimum 50%-át nem haladhatja meg, ez most jelenleg 14.000,- Ft.
Tényleg behajthatják később a gyerekemen a megelőlegezett tartásdíjat?
Nem, ez egy tévhit. A megelőlegezés azt jelenti, hogy az eredeti kötelezett helyett fizeti ki az állam és rajta fogják behajtani.
A volt párom külföldön dolgozik, ilyenkor hogy tudja a bíróság figyelembe venni a külföldi jövedelmét?
A külföldi munkáltató által kiállított jövedelemigazolást veszi figyelembe. Ha a volt párod ilyet önként nem nyújt be, a bíróság megkeresheti az illetékes külföldi bíróságot és adóhatóságot és tőlük kér jogsegélyt, azaz a külföldi bíróság kéri be a munkáltatótól a jövedelemigazolást.
A volt párom külföldön él és ott is dolgozik, hogyan tudom rajta behajtani a tartásdíjat?
Az országok között többféle egyezmény van a külföldi tartásdíj ügyekkel kapcsolatban, így te is itt, Magyarországon, magyar bíróságon tudod megindítani a végrehajtási eljárást és ők fogják jogsegély útján megkeresni a külföldi végrehajtót, bíróságot a behajtás folytatása miatt.
Ehhez a témához kapcsolódva néhány hasznos linket is ajánlunk nektek:
Tájékoztató tartási igények külföldi érvényesítéséről
Gyakorlati útmutató a határokon átnyúló tartási ügyek intézéséhez az Európai Unióban
Tájékoztató a polgárok részére tartási igények érvényesítéséről, ha a másik szülő külföldön él
A párommal nem voltunk házasok, de van apasági nyilatkozatunk, ilyenkor is köteles tartásdíjat fizetni?
Igen. A tartásdíj a gyermek alapvető joga, a törvények tehát ebből a szempontból nem tesznek különbséget aszerint, hogy házasságból, vagy „csak” élettársi kapcsolatból született-e a gyermek.
Amennyiben az élettársad, volt élettársad tett apasági nyilatkozatot, úgy bíróságon, peres úton tudod őt kötelezni a tartásdíj fizetésére. Ugyanazokkal a feltételekkel, mintha a gyermeked házasságból született volna.
A gyermekem apja nem akar tartásdíjat fizetni és apasági elismerő nyilatkozat sincs – hogyan tudom elérni, hogy fizessen?
A tartásdíj kötelezettségnek az a feltétele, hogy a fizetésre kötelezett személye ismert legyen. Az apaság egy jogi tény, de ha az apa önként nem ismeri el, hogy ő a gyermeked apja, akkor az apaság megállapítása iránt is pert indíthatsz. Ennek a pernek mindenképp meg kell előznie a tartásdíjas pert.
Az apasági perben nyilatkozni kell, hogy mi alapján vélelmezed az illető apaságát. A perindításhoz – ha a gyermeketek kiskorú – kell a gyámhivatal előzetes hozzájárulása is.
A gyermek nagykorúvá válásáig, utána pedig csak akkor, ha a tanulmányait nem szakítja meg – azaz a tanulói/hallgatói jogviszonya folyamatos. Ekkor a tanulmányok befejezéséig, de maximum 25 éves koráig jár a tartásdíj. Fontos szabály továbbá, hogy csak akkor kaphat tartásdíjat, ha nem minősül érdemtelennek, azaz pl. a tartásra kötelezett szülőjével rendszeresen tartja a kapcsolatot (kivéve, ha jó oka van rá, hogy miért nem tartja).
Ha a gyerekem nagykorú, de még középiskolában tanul, jár neki a gyerektartás?
Igen, ha a tanulói jogviszonya folyamatos – nem volt megszakítás – és nem érdemtelen a tartásra.
A gyermekem még főiskolára/egyetemre jár, ilyenkor meddig jár neki a gyerektartás?
A tanulmányok befejeztéig, de maximum 25 éves koráig.
Köteles vagyok iskolalátogatási igazolást küldeni a volt páromnak a nagykorú gyerekemről?
Igen, sőt maga az oktatási intézmény is köteles a szülő kérésére külön igazolni, hogy náluk tanul a gyermeked.